Buxorodagi karantin tadbirlari davomida sifatsiz go‘sht va sut mahsulotlari to‘xtatib qolindi

Bozorlarda go‘sht, sut va ulardan tayyorlangan mahsulotlar bilan savdo qilishda veterinariya-sanitariya qoidalariga rioya qilinishi yuzasidan G‘ijduvon tumanidagi dehqon bozorida o‘tkazilgan tadbirlar davomida fuqaro Sh.A. 4 nafar ayolni yollab, uy sharoitida qo‘lbola usulda tayyorlangan 42 dona bir litrli bankadagi sariyog‘ mahsulotini hech qanday veterinariya hujjatlarisiz sotayotganliklari aniqlangan. Bu haqda Buxoro viloyat IIB axborot xizmati xabar bermoqda.

Ushbu mahsulotdan namuna olinib tekshirilganda uning iste’molga yaroqsiz ekanligi ma’lum bo‘lgan. Shu sababli olingan sariyog‘ mahsulotlari veterinariya mutaxassislari tomonidan tegishli tartibda yo‘q qilingan.
Shuningdek, Buxoro viloyat IIB PPX va JTSB karantin tadbirlarini ta’minlash bo‘linmasi va YHXB xodimlari tomonidan G‘ijduvon tumani “Sarmijon” YPX maskanida o‘tkazilgan tadbirlar davomida 13-fevralga o‘tar kechasi Buxoro—Navoiy yo‘nalishida harakatlanib kelayotgan Qoraqalpog‘iston Respublikasining To‘rtko‘l shahrida yashovchi 1982-yilda tug‘ilgan M.A. boshqaruvidagi Epica rusumli avtomashina yukxonasi tekshirilganda, jami 124 kilogramm og‘irlikdagi mol go‘shtini hech qanday hujjatlarsiz olib ketayotganligi aniqlangan.

G‘ijduvon tuman veterinariya laboratoriyasining xulosasiga ko‘ra ushbu go‘sht mahsuloti iste’molga yaroqsiz ekanligi ma’lum bo‘lgan.
Har ikkala holatda ham huquqbuzarlarga nisbatan “Ma’muriy javobgarlik to‘g‘risida”gi kodeksning 109-moddasiga (Veterinariya, veterinariya-sanitariya qoidalari va normalarini buzish) asosan ma’muriy bayonnoma rasmiylashtirildi.